
                                                                                   Anexa 1  la HCLMT nr.............................


REGULAMENT PRIVIND FINANTŢAREA NERAMBURSABILĂ DE LA BUGETUL LOCAL A PROIECTELOR INIŢIATE DE CĂTRE STRUCTURI SPORTIVE, ASOCIAŢII  ŞI ORGANIZAŢII DE DREPT PRIVAT, DIN CADRUL PROGRAMELOR SPORTIVE DE UTILITATE PUBLICĂ 


Cap.I. Dispoziţii Generale
1.1.Scop şi cadrul legislativ

	Art.1. Prezentul regulament are ca scop stabilirea principiilor, cadrului general, 	condiţiilor, criteriilor şi a procedurii pentru atribuirea contractelor de finanţare nerambursabilă 	din bugetul local al Municipiului Timişoara, pentru programe/ proiecte iniţiate de structuri 	sportive de drept privat, asociaţii pe ramura de sport judeţene, organizaţii sportive de drept 
privat, asociaţii şi fundaţii, în 	contextul ultimelor reglementari legale aparute: Ordinul 
nr.664/2018 privind finanţarea din 	fonduri publice a 	proiectelor şi programelor sportive-
emis de Ministerul Tineretului şi Sportului; 	Legea nr. 	90/16.04.2018 pentru aprobarea 
Ordonanţei de Urgenţă a Guvernului nr. 38/2017 privind 	modificarea şi completarea Legii 
Educaţiei Fizice şi Sportului nr. 69/2000.
		Art.2. Prezentul regulament înlocuieşte Regulamentul şi anexele aprobate prin 	Hotărârea Consiliului Local al Municipiului Timişoara nr. 265/04.07.2017.
       	Art.3. Procedura de acordare a finanţărilor din bugetul local, pentru programele sportive de utilitate publică, în cadrul cărora se pot finanţa proiecte de activitate sportivă este reglementată de următoarele prevederi legale:
- Legea nr. 350/2005 privind regimul finanţărilor nerambursabile din fonduri publice alocate pentru activităţi nonprofit de interes general, cu modificările şi completările ulterioare;
- Legea nr. 69/2000, a Educaţiei Fizice şi Sportului, cu modificările şi completările ulterioare; 
- Hotărârea de Guvern nr. 884/2001 privind aprobarea Regulamentului de punere în aplicare a dispoziţiilor Legii Educaţiei Fizice şi Sportului nr. 69/2000, cu modificarile si completările ulterioare;
- Ordonanţa de Urgenţă nr. 38/28.05.2017 privind modificarea şi completarea Legii Educaţiei Fizice şi Sportului nr. 69/2000.
- Legea 90/2018 pentru aprobarea Ordonanţei de Urgenţă a Guvernului nr. 38/2017 privind modificarea şi completarea Legii Educaţiei Fizice şi Sportului nr. 69/2000;
- Ordinul nr.664/2018 privind finanţarea din fonduri publice a proiectelor şi programelor sportive, emis de Ministerul Tineretului şi Sportului;
- Ordonanţa nr.26/2000 cu privire la asociaţii şi fundaţii, cu modificările şi completările ulterioare;

- Hotărârea de Guvern nr. 1.447/2007 privind aprobarea Normelor financiare pentru activitatea sportivă,  cu modificările şi completările ulterioare.
- Legea nr.215/2001 privind administraţia publică locală, cu modificările şi completările ulterioare;
- Legea nr.273/2006 privind finanţele publice locale, cu modificările şi completările ulterioare;
- Legea concurenţei nr.21/1996; 
- Ordonanţa de Urgenţă nr.77/2014 privind procedurile naţionale în domeniul ajutorului de stat precum şi  pentru modificarea şi completarea Legii concurenţei nr.21/1996;

	1.2. Semnificaţia unor termeni

     	Art.4.   În înţelesul prezentului regulament, termenii şi expresiile de mai jos au 	următoarea 	semnificaţie:
a) autoritate finanţatoare - autoritate publică centrală sau locală care acordă o finanţare pentru proiecte/programe sportive, în condiţiile legii; in prezentul regulament este Municipiul Timişoara;
b) beneficiar - solicitantul căruia i se atribuie contractul de finanţare în urma aplicării procedurii selecţiei publice de proiecte , de finanţare a programelor sportive, aprobat prin Hotarare a Consiliului Local a Municipiului Timisoara;
c) activitate generatoare de profit - activitate care produce profit în mod direct pentru o persoană fizică sau juridică;
d) cheltuieli eligibile - cheltuieli care pot fi luate în considerare pentru finanţare în cadrul unui proiect/program sportiv;
e) contract de finanţare - contract încheiat, în condiţiile legii, între o autoritate publică, denumită în continuare autoritate finanţatoare, şi un beneficiar structură sportivă de drept public sau de drept privat cu personalitate juridică sau alte instituţii şi organizaţii conform legislaţiei în vigoare;
f) contract de activitate sportivă - contract încheiat, în condiţiile legii, între structura sportivă şi o persoană fizică independentă (PIF) care poate fi: sportiv, antrenor, kinetoterapeut, maseur, doctor sportiv, asistent medical sportiv, manager sportiv, director tehnic, statistician, operator video, organizator de competiţii, personal auxiliar, alte persoane care contribuie la realizarea acţiunilor sportive dintr-un program sportiv de utilitate publică;
g) structură sportivă - structură sportivă cu personalitate juridică, de drept public sau privat, deţinătoare a certificatului de identitate sportivă, căruia i-a fost atribuit un număr de înregistrare în Registrul sportiv;
h) finanţare nerambursabilă - alocare financiară din fonduri publice pentru materializarea proiectelor/programelor structurilor sportive de drept privat şi ale asociaţiilor pe ramură de sport judeţene, în conformitate cu prevederile Legii nr. 350/2005, cu modificările şi completările ulterioare, cu dispoziţiile Ordinului nr.664/2018 şi cu celelalte dispoziţii legale în materie pentru programele sportive de utilitate publică;
i) fonduri publice - sume alocate din bugetul local al Municipiului Timisoara pentru finanţarea proiectelor/programelor sportive, în condiţiile legii;
j) solicitant - structură sportivă înfiinţată în condiţiile legislaţiei în vigoare, instituţie sau organizaţie îndreptăţită să solicite finanţarea şi să depună o cerere de finanţare pentru un proiect/program sportiv;
k) proiect sportiv - plan sau intenţie de a întreprinde/ organiza un complex de activităţi cu caracter sportiv ce vizează testarea, selecţia, iniţierea, pregătirea de sportivi într-o anumită ramură sau disciplină sportivă, eveniment sportiv secvenţial din cadrul unui program/calendar al unei structuri sportive;
l) program sportiv - complex de acţiuni care au ca scop comun îndeplinirea unor obiective de performanţă cu caracter sportiv pentru un eveniment sportiv secvenţial sau un sezon competiţional, cu caracter administrativ (de implementare, întreţinere şi modernizare) în cazul programului de dezvoltare a infrastructurii sportive. Categoriile de acţiuni care constituie activitatea sportivă din cadrul unui program sportiv sunt: acţiunile de pregătire sportivă, competiţiile sportive şi alte acţiuni sportive, denumite împreună acţiuni sportive. Categoriile de acţiuni care stau la baza materializării unui program de construire, modernizare, întreţinere de infrastructură sportivă sunt: studiul de fezabilitate, actul de proprietate al terenului şi bazei sportive, dacă este cazul, schiţa cadastrală, procesul-verbal de predare/primire, dacă este cazul, devizul, caietul de sarcini, proiectul arhitectural, avizele şi autorizaţiile de construcţie, dovada cofinanţării lucrărilor, în ordinea etapizată stabilită de legislaţia în vigoare, şi autoritatea finanţatoare. Programele sportive aprobate de către autoritatea deliberativă sunt denumite „programe sportive de utilitate publică“;
m) sezon competiţional - complex de acţiuni sportive însumate în cadrul unui program sportiv, organizat de către o structură sportivă înfiinţată în condiţiile legislaţiei în vigoare la sporturi individuale sau jocuri sportive, însemnând: acţiuni pregătitoare, cantonamente de pregătire, competiţii sportive amicale şi oficiale, turnee de pregătire şi calificare, alte acţiuni specifice de pregătire, promovare şi închidere a unui program sportiv (festivitate/eveniment de premiere);
n) activitate sportiva-complex de actiuni care au ca scop comun indeplinirea unor obiective cu caracter sportiv.Categoriile de actiuni care constituie activitatea sportiva sunt : actiunile de pregatire sportiva, competitiile sportive si alte actiuni sportive , denumite impreuna actiuni sportive;  
n1) acţiune de pregătire sportivă - acţiune sportivă desfăşurată în ţară sau în străinătate, realizată în baza unui program stabilit, sub supravegherea uneia sau mai multor persoane calificate, având ca scop dezvoltarea psihomotrică a individului şi participarea la competiţii sportive;
n2) competiţie sportivă - acţiune sportivă organizată de structuri sportive şi/sau de alte entităţi competente, în baza unui regulament, care are ca obiective ameliorarea rezultatelor sportive, realizarea de recorduri şi/sau obţinerea victoriei;
n3) alte acţiuni sportive - acţiuni care prezintă interes pentru activitatea sportivă, altele decât competiţiile sportive şi cele de pregătire sportivă, desfăşurate în ţară sau în străinătate, cum ar fi: congrese, conferinţe, simpozioane, seminare, colocvii ori alte reuniuni, întâlniri de lucru, schimburi de experienţă, gale, expoziţii, cursuri şi stagii de practică şi specializare sau perfecţionare şi altele asemenea, precum şi acţiuni de cercetare, documentare, informare, promovare, consultanţă şi altele asemenea;
o) competiţie sportivă internă - competiţie sportivă la care, conform regulamentului de desfăşurare, pot participa numai sportivi din cadrul structurilor sportive din România;
– competiţie sportivă internă de nivel naţional - competiţie sportivă internă care are ca obiectiv stabilit prin regulamentul acesteia desemnarea unui câştigător la nivel naţional;
– competiţie sportivă internă de nivel zonal sau interjudeţean - competiţie sportivă internă care are ca obiectiv stabilit prin regulamentul acesteia desemnarea unui câştigător la nivel zonal ori interjudeţean sau promovarea în eşalonul valoric superior;
– competiţie sportivă internă de nivel judeţean - competiţie sportivă internă care are ca obiectiv stabilit prin regulamentul acesteia desemnarea unui câştigător la nivel judeţean sau promovarea în eşalonul valoric superior;
– competiţie sportivă internă de nivel comunal, orăşenesc sau municipal - competiţie sportivă internă care are ca obiectiv stabilit prin regulamentul acesteia desemnarea unui câştigător la nivel comunal, orăşenesc sau municipal;
– competiţie sportivă internaţională - competiţie sportivă la care, conform regulamentelor de desfăşurare, pot participa sportivi din cadrul unor organizaţii sportive din mai multe ţări;
p) organizaţii sportive - structuri sportive, persoane juridice de drept public ori privat, asociaţii sportive şcolare şi universitare fără personalitate juridică care, potrivit actului de înfiinţare sau statutului, pot organiza, participa şi/sau finanţa, după caz, acţiuni sportive;
r) perioada precompetiţională - perioada de pregătire a sezonului competiţional intern şi internaţional;
s) perioada competiţională - perioada în care Federaţia Română şi Federaţia Internaţională pe ramură de sport organizează competiţii;
     t) întreprindere-(conform prevederilor legale privind ajutorul de stat şi jurisprudenţei europene) 
	- orice entitate care desfăsoară o activitate economică indiferent de statutul său juridic, de 
	acţionariat (public sau privat) sau de modul de finanţare;
u) bază sportivă - amenajare specifică ce cuprinde construcţii şi instalaţii destinate activităţii de educaţie fizică şi sport;
	v)Certificat de identitate sportivă - act oficial prin care se atestă calitatea de structură sportivă;
	

	x) Sportiv de performanta- persoana care practica sistematic şi organizat sportul şi participa în competiţii cu scopul de a obţine victoria asupra partenerului, pentru autodepăşire sau record; 
	


y) Sportivul profesionist- sportivul care pentru practicarea sportului respectiv îndeplineşte următoarele condiţii:a) are licenţa de sportiv profesionist;b) încheie cu o structură sportivă un contract individual de muncă sau un contract de activitate sportivă.
z)  Participanţii la actiuni  sportive:sportivi;antrenori;medici, asistenţi medicali, maseuri, kinetoterapeuţi, cercetători; arbitri, observatori, operatori video, personal auxiliar; alte persoane care contribuie la realizarea activităţii sportive, conform regulamentelor şi statutelor federaţiilor sportive naţionale.

1.3.  Programele  sportive
     Art.5.(1) Municipiul Timişoara poate finanţa din bugetul local proiecte de sport/ acţiuni sportive care se încadreaza în cadrul Programelor sportive de utilitate publică în domeniul sportului, respectiv: programul "Promovarea sportului de performanţă" (P1), programul "Sportul pentru toţi" ( P2), programul ,, Redescoperă oina” ( P4) si programul ,, România în mişcare” (P5), definite de către Ministerul Tineretului şi Sportului în Ordinul nr.664/2018.
 (2) Scopul şi obiectivele programelor sportive de utilitate publică în domeniul sportului  mentionate la alin(1) sunt definite in prezentul regulament, conform Anexei nr.1 din Ordinul nr.664/2018.

1. Scopul şi obiectivele generale
1.1 Scopul general 
1. Proiectele şi programele sportive de utilitate publică care pot fi finanţate din fonduri publice au drept scop general:
a)valorificarea aptitudinilor individuale într-un sistem organizat de selecţie, pregătire şi competiţie care să asigure autodepăşirea continuă, realizarea de recorduri naţionale şi internaţionale, precum şi obţinerea victoriei;
b)menţinerea unei bune stări de sănătate şi consolidarea socializării cetăţenilor prin crearea unui cadru social şi organizatoric favorizant;
c)dezvoltarea infrastructurii sportive prin construirea de noi baze sportive, modernizarea şi întreţinerea acestora, respectarea condiţiilor de acces şi securitate în conformitate cu legislaţia şi regulamentele în vigoare;
d)premierea şi recompensarea unor rezultate sportive, încurajarea practicării sportului de performanţă.
1.2. Obiectivele generale
 Obiectivele generale ale programelor sportive de utilitate publică sunt următoarele:
a)evidenţierea contribuţiei semnificative şi constante a sportului de performanţă la reprezentarea şi sporirea prestigiului comunităţilor locale şi ale României pe plan naţional şi internaţional;
b)susţinerea disciplinelor şi a probelor sportive, în funcţie de tradiţia şi de gradul de dezvoltare a fiecăreia la nivel local, naţional şi internaţional;
c)susţinerea activităţii de performanţă la nivelul copiilor şi juniorilor în paralel cu activitatea desfăşurată şi dezvoltarea programelor sportive dedicate categoriilor defavorizate;
d)perfecţionarea sistemelor de selecţie, pregătire şi competiţionale pentru fiecare ramură de sport;
e)susţinerea procesului de redresare a jocurilor sportive, în funcţie de valoarea, tradiţia şi gradul de dezvoltare a fiecăruia la nivel local, naţional şi internaţional;
f)încurajarea practicării activităţilor fizice şi sportive, în mod continuu, de cât mai mulţi cetăţeni, în special în rândul tinerilor până în 18 ani;
g)atragerea şi stimularea tuturor categoriilor de cetăţeni, fără nicio discriminare, în mod liber şi voluntar, independent sau în cadru organizat, pentru practicarea activităţilor fizice şi sportive;
h)crearea de condiţii optime de pregătire şi participare la competiţii a sportivilor în baze sportive moderne, posibilitatea de organizare de evenimente sportive naţionale şi internaţionale care să aducă beneficii reale comunităţilor locale şi României. 

2. Scopul si obiectivele specifice programelor sportive de utilitate publică
A.-P1 Programul „Promovarea sportului de performanţă“ reprezintă un program naţional de promovare a practicării şi dezvoltării sportului de performanţă. Programul sportiv este un complex de acţiuni care au ca scop comun îndeplinirea unor obiective de performanţă cu caracter sportiv pentru un eveniment sportiv secvenţial sau un sezon competiţional, pentru o competiţie organizată pe o perioadă stabilită printr-un regulament, înscris(ă) în calendarul asociaţiei judeţene pe ramură de sport/asociaţiei municipiului Bucureşti pe ramură de sport sau în calendarul federaţiei române pe ramură de sport. Categoriile de acţiuni care constituie activitatea sportivă din cadrul unui program sportiv sunt: acţiunile de pregătire sportivă, competiţiile sportive şi alte acţiuni sportive, denumite împreună acţiuni sportive. Programele sportive aprobate de către autoritatea finanţatoare sunt denumite „programe sportive de utilitate publică“.
1. Scop: valorificarea aptitudinilor individuale într-un sistem organizat de selecţie, pregătire şi competiţie care să asigure autodepăşirea continuă, realizarea de recorduri naţionale şi internaţionale, precum şi obţinerea victoriei.
2. Obiective:
a)evidenţierea contribuţiei semnificative şi constante a sportului de performanţă la reprezentarea şi sporirea prestigiului comunităţilor locale şi ale României pe plan internaţional;
b)susţinerea şi dezvoltarea ramurilor sportive, în funcţie de tradiţia şi de gradul de dezvoltare a fiecăreia la nivel naţional şi internaţional;
c)susţinerea şi dezvoltarea activităţii de performanţă la nivelul copiilor şi juniorilor, dezvoltarea sportului şcolar şi a sportului universitar;
d)perfecţionarea sistemelor de selecţie, pregătire şi competiţionale pentru fiecare ramură de sport;
e)mărirea numărului de practicanţi şi sportivi legitimaţi, dezvoltarea masei critice pentru aplicarea criteriilor specifice de selecţie pe ramură de sport, identificarea de sportivi valoroşi care să obţină rezultate sportive notabile pentru comunitatea locală şi ţara noastră pe plan internaţional;
f)susţinerea procesului de redresare a jocurilor sportive, în funcţie de valoarea, tradiţia şi gradul de dezvoltare a fiecăruia la nivel naţional şi internaţional;
g)susţinerea sporturilor de iarnă în vederea amplificării la nivel naţional şi internaţional, promovarea practicării şi participarea comunităţilor locale activ la dezvoltarea acestui fenomen;
h)susţinerea sporturilor nautice (înotului, săriturilor în apă, pentatlonului, triatlonului etc.) ca forme de activităţi fizice care contribuie la educaţia generală şi dezvoltarea individului, dar şi în vederea amplificării la nivel naţional şi internaţional a participării ţării noastre la competiţiile de mare anvergură, participarea activă a comunităţilor locale la dezvoltarea acestui fenomen;
i)susţinerea sporturilor de combat, a boxului, luptelor, artelor marţiale, ca forme de activităţi fizice care contribuie la educaţia generală şi dezvoltarea individului, dar şi în vederea amplificării la nivel naţional şi internaţional a participării ţării noastre la competiţiile de mare anvergură, participarea activă a comunităţilor locale la dezvoltarea acestui fenomen;
j)susţinerea ramurilor de sport de tradiţie, care au adus rezultate notabile ţării noastre, participarea activă a comunităţilor locale la dezvoltarea acestor sporturi.

B. –P2 Programul „Sportul pentru toţi“ reprezintă un program naţional de promovare a practicării şi dezvoltării sportului pentru toţi. Programul sportiv este un complex de acţiuni care au ca scop comun îndeplinirea unor obiective cu caracter sportiv şi indicatori, pentru un eveniment sportiv secvenţial, pentru o competiţie organizată pe o perioadă stabilită printr-un regulament înscris(ă) în calendarul asociaţiei judeţene „Sportul pentru toţi“/Asociaţiei Municipiului Bucureşti „Sportul pentru Toţi“ sau al Federaţiei Române „Sportul pentru Toţi“. Categoriile de acţiuni care constituie activitatea sportivă din cadrul unui program sportiv sunt: acţiunile de pregătire sportivă, competiţiile sportive şi alte acţiuni sportive, denumite împreună acţiuni sportive. Programele sportive aprobate de către autoritatea finanţatoare sunt denumite „programe sportive de utilitate publică“.
1. Scop: menţinerea unei bune stări de sănătate şi consolidarea socializării cetăţenilor prin crearea unui cadru social şi organizatoric favorizant.

2. Obiective:
a)încurajarea practicării activităţilor fizice şi sportive, în mod continuu şi susţinut, de cât mai mulţi membri ai comunităţii locale;
b)atragerea şi stimularea tuturor categoriilor de cetăţeni, fără nicio discriminare, în mod liber şi voluntar, independent sau în cadru organizat, pentru practicarea activităţilor fizice şi sportive;
c)încurajarea structurilor sportive să dezvolte conceptul de fitness sub toate aspectele sale de practicare, ca formă de întreţinere a stării generale de sănătate şi dezvoltare a individului;
d)încurajarea practicării sporturilor de iarnă şi a sporturilor/activităţilor denumite „de agrement“: schi, patinaj, sanie/săniuş, sărituri cu schiurile etc.;
e)încurajarea practicării nataţiei, sporturilor nautice şi a sporturilor/activităţilor denumite „de agrement“.

C. -P4 Programul „Redescoperă oina“ reprezintă un program naţional care constă într-un complex de activităţi necesare susţinerii practicării şi promovării jocului de oină, desfăşurat prin intermediul Federaţiei Române de Oină. Programele sportive aprobate de către autoritatea finanţatoare sunt denumite „programe sportive de utilitate publică“.
1. Scop: valorificarea aptitudinilor individuale într-un sistem organizat de selecţie pentru ramura de sport oină, de pregătire şi participare la competiţie, care să asigure autodepăşirea continuă, precum şi obţinerea victoriei
2. Obiective:
a)promovarea jocului de oină ca sport naţional al României, susţinerea procesului de redresare a acestei ramuri sportive;
b)evidenţierea contribuţiei semnificative şi constante a oinei la reprezentarea tradiţiilor şi sporirea prestigiului comunităţilor locale şi al României pe plan internaţional;
c)susţinerea şi dezvoltarea practicării oinei la nivelul copiilor şi juniorilor, dezvoltarea sistemelor competiţionale în mediul şcolar şi universitar;
d)perfecţionarea în timp a sistemelor de selecţie, pregătire şi competiţionale pentru ramura de sport oină.

D. -P5 Programul „România în mişcare“ încurajează practicarea sportului în structuri sportive, deoarece acesta este mediul care asigură siguranţa practicanţilor, precum şi furnizarea de servicii sportive care respectă standardele de calitate în vederea formării şi pregătirii în ramura sportivă dorită. Beneficiarii programului sunt cetăţeni din toate categoriile sociale, începând cu vârsta de 6 ani, în egală măsură femei şi bărbaţi/fete şi băieţi, din mediul urban şi rural, persoane cu oportunităţi reduse şi cu dizabilităţi. Programul „România în mişcare“ este format din trei subprograme, după cum urmează:
– „Finanţarea nerambursabilă a structurilor sportive“, concurs de proiecte sportive la nivel judeţean;
– „Calendar competiţional“, susţinerea şi dezvoltarea unui calendar competiţional şcolar adresat elevilor din clasele V-VIII la nivel judeţean;
– „Sport pentru sănătate“, sistem competiţional pe probe atipice, neclasice, pe categorii de vârstă, începând cu elevi din clasa I până la persoane cu vârsta de peste 50 de ani, cu finalizare la nivel naţional.
1.Scop: Scopul Programului naţional de utilitate publică „România în mişcare“ este de a îmbunătăţi accesul la sport organizat pentru cetăţenii români, indiferent de vârstă, gen sau de profilul socioeconomic.

2. Obiective:
a)creşterea numărului de participanţi din rândul populaţiei generale la activităţi sportive desfăşurate în cadrul structurilor sportive din România;
b)creşterea gradului de participare la activităţi sportive desfăşurate în cadrul structurilor sportive din România pentru persoanele din mediul rural, cu oportunităţi reduse din punct de vedere socioeconomic şi cu dizabilităţi;
c)creşterea numărului de participanţi din rândul populaţiei şcolare din România la competiţiile sportive destinate sistemului şcolar;
d)creşterea numărului de evenimente şi acţiuni cu caracter sportiv de nivel judeţean;
e)stimularea activităţilor de voluntariat ca instrument de susţinere şi promovare a structurilor sportive de la nivel local;
f)creşterea gradului de conştientizare a populaţiei cu privire la beneficiile şi oportunităţile de practicare a sportului în cadrul structurilor sportive;
g)întărirea capacităţii structurilor sportive de a selecţiona sportivi din rândul tuturor categoriilor de vârstă începând cu 6 ani;
h)diversificarea surselor de finanţare a structurilor sportive din România.

1.4.Domeniu de aplicare

     Art.6. Scopul Regulamentului de finanţare este asigurarea cadrului legal şi a condiţiilor- prin aportul Municipiului Timişoara- pentru dezvoltarea activităţii sportive la nivel local, prin susţinerea prioritara a ramurilor/disciplinelor sportive  care au tradiţie şi palmares în municipiu şi rezultate sportive în plan naţional şi internaţional.
     Art.7. Pentru a putea beneficia de finanţări de la bugetul local alocate printr-un contract de finanţare nerambursabilă, solicitanţii care participă la procedura privind atribuirea acestuia, trebuie să fie persoane juridice de drept privat, fără scop patrimonial (denumite generic organizaţii), constituite conform legii, respectiv:
1.cluburi sportive de drept privat înfiinţate şi cu sediul social pe raza municipiului Timişoara, constituite ca persoane juridice fără scop patrimonial, deţinătoare ale certificatului de identitate sportivă, în structură mono sau polisportivă;
2.asociaţii judeţene pe ramuri de sport, pentru programe sportive desfăşurate  în raza municipiului Timişoara, afiliate la federaţiile sportive corespondente;
3. federaţii sportive naţionale pentru programe sportive desfăşurate  în raza municipiului Timişoara;
4. Comitetul Olimpic şi Sportiv Român pentru programe sportive desfăşurate  în raza municipiului Timişoara;
            5. Automobil Clubul Român pentru activitatea de automobilism sportiv şi karting sportiv;
            6. alte organizaţii sportive naţionale, 
7. asociaţii ori fundaţii constituite conform legii, care au cuprinse în statutele proprii  desfăşurarea de activităţi sportive, pentru proiecte sportive cuprinse în programul "Sportul pentru toţi şi „România în mişcare“.
     Art.8 (1) Contribuţiile financiare se acordă din bugetul local către beneficiari, în completarea 
	veniturilor proprii realizate ( cotizaţii, taxe, venituri din activităţi economice, alte venituri) 
	şi a veniturilor obţinute din donaţii şi sponsorizări, alte surse atrase;
	(2) Alocarea sumelor în vederea finanţării activităţilor sportive se va face în limita bugetului aprobat; 
	(3) Toate finanţările se acordă din bugetul local în baza aprobării prin hotărâre a Consiliului Local 
     al Municipiului Timişoara.

     	 Art.9. Contribuţiile financiare de la bugetul local nu se acordă pentru activităţi generatoare de profit;
     	Art.10. Potrivit dispoziţiilor prezentului regulament, nu se acordă finanţări nerambursabile pentru activităţi ce presupun dezvoltarea infrastructurii solicitantului.
     	Art. 11.(1)Solicitanţii trebuie să îndeplinească toate condiţiile şi cerinţele prevăzute în Legea nr.350/2005 privind regimul finanţărilor nerambursabile din fonduri publice alocate pentru activităţi nonprofit de interes general, cu modificările şi completările ulterioare, în Legea nr. 69/2000, a Eucaţiei Fizice şi Sportului, cu modificările şi completările ulterioare, respectiv în celelalte dispoziţii legale în materie; 
 (2) Solicitanţii trebuie să nu poată fi încadraţi în categoria entităţilor pentru care finanţarea activităţii sportive implică ajutor de stat, conform  OUG nr.77/2014 privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr.21/1996, aprobată prin Legea nr.20/2015.




1.5. Principii de atribuire a contractelor de finanţare nerambursabilă  
     	Art.12. Principiile care stau la baza atribuirii contractelor de finanţare nerambursabilă din bugetul local sunt:
a) libera concurenţă, respectiv asigurarea condiţiilor pentru ca structurile sportive de drept public sau privat să aibă dreptul de a deveni, în condiţiile legii, beneficiari;
b) eficacitatea utilizării fondurilor publice, respectiv folosirea sistemului concurenţial şi a criteriilor care să facă posibilă evaluarea propunerilor şi a specificaţiilor tehnice şi financiare pentru atribuirea contractelor de finanţare;
c) transparenţa, respectiv punerea la dispoziţia tuturor celor interesaţi a informaţiilor referitoare la aplicarea procedurii pentru atribuirea contractelor de finanţare;
d) tratamentul egal, respectiv aplicarea în mod nediscriminatoriu a criteriilor de selecţie şi a criteriilor pentru atribuirea contractelor de finanţare, astfel încât orice structură sportivă de drept public sau privat să aibă şanse egale de a i se atribui contractul respectiv;
e) excluderea cumulului, în sensul că aceeaşi activitate urmărind realizarea unui interes general, regional sau local nu poate beneficia de atribuirea mai multor contracte de finanţare de la aceeaşi autoritate finanţatoare în decursul unui an fiscal;
f) neretroactivitatea, respectiv excluderea posibilităţii destinării fondurilor financiare unei activităţi a cărei executare a fost deja începută sau finalizată la data încheierii contractului de finanţare, cu excepţia fondurilor financiare cheltuite de beneficiar pentru continuarea programului sportiv aflat în derulare;
g) cofinanţarea, în sensul că atribuirea finanţării trebuie însoţită de o contribuţie din partea beneficiarului de minimum 10% din valoarea totală a finanţării;
h) anualitatea, în sensul derulării întregii proceduri de finanţare în cadrul anului calendaristic în care s-a acordat finanţarea, pentru evenimente sportive secvenţiale;
i) sezonalitatea, în sensul derulării procedurii de finanţare, în cadrul sezoanelor competiţionale sportive desfăşurate pe perioada a mai multor ani calendaristici la jocurile sportive în care s-a acordat finanţarea, dar pentru care se vor încheia contracte de finanţare secvenţiale în fiecare an fiscal.

	Capitolul II.  Condiţii şi criterii de acces la fonduri publice în vederea acordării finanţărilor nerambursabile

2.1. Eligibilitatea programelor/ proiectelor/ acţiunilor sportive
     	Art.13. Proiectele de sport/acţiunile sportive pentru a fi finanţate de către Municipiul Timişoara trebuie să urmarească, după caz, următoarele criterii: 
	1) se înscriu, după caz, în cadrul unuia dintre Programele sportive de utilitate publică în domeniul sportului, respectiv: programul "Promovarea sportului de performanţă"(P1), programul "Sportul pentru toţi" ( P2), programul ,, Redescoperă oina” (P4) şi programul ,, România în mişcare” (P5), definite de către Ministerul Tineretului şi Sportului în Ordinul nr.664/2018;
	2) sunt de interes public local şi se înscriu în obiectivele planului director local pentru sport, urmărind următoarele direcţii prioritare:
 a) finantarea programelor sportive ale cluburilor sportive de drept privat înfiinţate şi cu sediul social pe raza municipiului Timişoara, constituite ca persoane juridice fără scop patrimonial, deţinătoare ale certificatului de identitate sportivă, în structură mono sau polisportivă;
b) finantarea programelor sportive organizate în raza municipiului Timişoara de către asociaţiile judeţene pe ramuri de sport, afiliate la federaţiile sportive corespondente;
c). finanţarea programelor sportive organizate în raza municipiului Timişoara de către federaţii sportive naţionale;
d). finanţarea programelor sportive derulate în raza municipiului Timişoara de către Comitetul Olimpic şi Sportiv Român;  
e). finanţarea programelor sportive derulate în raza municipiului Timişoara de către alte organizaţii sportive naţionale;
f). finanţarea proiectelor sportive cuprinse în programul "Sportul pentru toţi" derulate de asociaţii ori fundaţii constituite conform legii, care au cuprinse în statutele proprii desfăşurarea de activităţi sportive.
3) beneficiarul finanţării asigură o contribuţie financiară proprie de minimum 10% din valoarea totală a finanţării;
4) este dovedită capacitatea organizatorică şi funcţională a beneficiarului finanţării prin:
- experienţa în domeniul administrării altor programe şi proiecte similare;
- căile şi modalităţile de identificare a beneficiarilor proiectului (cetăţenii, comunitatea);
- capacitatea resurselor umane de a asigura desfăşurarea programului sau proiectului la nivelul
propus, execuţia bugetului;
- experienţa de colaborare, parteneriat cu alte structuri sportive, autorităţile publice, organizaţii în ţară şi din străinătate, după caz.
	 Art.14. Proiectele depuse de structurile sportive/organizaţii trebuie să îndeplinească una din următoarele condiţii care se regăsesc în jurisprudenţa europeană ca excepţii privind asimilarea finanţării ca ajutor de stat:
1) dacă este vorba de finanţarea sportului de masă, a sportului amator, a cluburilor de 
juniori, cadeţi şi tineret, jurisprudenţa menţionează faptul ca aceasta ar ieşi de sub incidenţa regulilor specifice ajutorului de stat; 
2)  dacă din totalul activităţii desfăşurate de o structură sportivă, maxim 20% reprezintă 
activitate economică, restul fiind activitate neeconomică, atunci se poate considera ca per total, activitatea respectivei structuri este neeconomică şi finanţarea ei nu implică elemente de ajutor de stat.

2.2. Condiţii privind nivelul de reprezentare sportivă a beneficiarilor finanţării:
      
	Art.15 În cadrul programelor "Promovarea sportului de performanţă" şi ,, Redescoperă oina”, pot beneficia de finanţare din bugetul local, structurile sportive/ organizaţiile, care îndeplinesc următoarele condiţii privind nivelul de reprezentare sportivă:
a. Jocuri sportive - nivel seniori
1. secţiile cu echipe de jocuri sportive ale cluburilor sportive de drept privat de pe raza
municipiului Timişoara, constituite ca persoane juridice fără scop patrimonial, non-profit,  
deţinătoare ale certificatului de identitate sportivă, participante în ligi naționale/divizii naționale, 
Cupa României şi alte competiţii organizate de federațiile sportive /ligile naționale, respectiv în 
competiții internaționale, cupe europene.
Menţiuni:
(1) În acord cu principiul concentrării resurselor în vederea maximizării performanţelor, pentru o anumită ramură sportivă/disciplină sportivă de jocuri, se poate acorda finanţare pentru o singură echipă;
(2) La jocurile sportive la care clubul municipalităţii, Sport Club Municipal Timişoara (SCM) are echipe înscrise în ligile/diviziile organizate de federaţiile sportive naţionale, se pot finanţa doar aceste echipe (prin bugetul alocat SCM);
(3) La jocurile sportive la care clubul municipalităţii, Sport Club Municipal Timişoara nu are echipe înscrise în ligile/ diviziile organizate de federaţiile sportive naţionale, se poate finanţa echipa cu cel mai înalt nivel de reprezentare sportivă, cel mai sus situată în ierarhia naţională, după performanţele sportive la finele ediţiei competiţionale ultim încheiate;
(4) În cazul neaplicabilităţii prevederilor alin. (2) şi (3) de mai sus, se poate finanţa programul/ proiectul sportiv cu cel mai bun punctaj în urma evaluării comisiei.

       2. federaţiile sportive naţionale şi Comitetul Olimpic şi Sportiv Român pentru finanţarea programelor sportive organizate în raza municipiului Timişoara, pentru echipele naţionale/ olimpice ale României angrenate în competiţii internaţionale;  
       3. asociaţiile judeţene pe jocuri sportive, afiliate la federaţiile sportive corespondente, pentru finanţarea programelor sportive organizate în raza municipiului Timişoara - competiţii naţionale şi internaţionale;

b. Jocuri sportive - nivel tineret, juniori şi copii
       1. secţiile cu echipele de jocuri sportive ale cluburilor sportive de drept privat de pe raza municipiului Timişoara, constituite ca persoane juridice fără scop patrimonial, non-profit,  deţinătoare ale certificatului de identitate sportivă, participante în campionate naţionale, în alte competiţii interne şi internaţionale organizate de federaţiile sportive naţionale/ asociaţiile judeţene pe ramură de sport, şi la alte acţiuni din calendarele competiţionale interne şi internaţionale.
      2. federaţiile sportive naţionale şi Comitetul Olimpic şi Sportiv Român pentru finanţarea programelor sportive organizate în raza municipiului Timişoara, pentru echipele naţionale;  
      3. asociaţiile judeţene pe jocuri sportive, afiliate la federaţiile sportive corespondente, pentru finanţarea programelor sportive organizate în raza municipiului Timişoara - competiţii de nivel local/regional, naţional şi nivel internaţional.

c. Ramuri sportive/Discipline sportive individuale-nivel seniori /tineret/juniori/ cadeţi-copii
        1. secţiile pe ramuri de sport/ discipline sportive individuale ale cluburilor sportive de drept privat de pe raza municipiului Timişoara, constituite ca persoane juridice fără scop patrimonial, non-profit,  deţinătoare ale certificatului de identitate sportivă, care participă la categoriile seniori, tineret, juniori, cadeţi şi copii, cu sportivi la probe individuale sau pe echipe la campionate naţionale, Cupa României şi alte competiţii oficiale organizate de federaţiile sportive naţionale, respectiv cu sportivi în loturile olimpice / naţionale ale României pentru Jocurile Olimpice, campionate mondiale, campionate europene şi alte competiţii internaţionale oficiale;
         2. federaţiile sportive naţionale şi Comitetul Olimpic şi Sportiv Român pentru finanţarea programelor sportive organizate în raza Municipiului Timişoara, pentru loturile naţionale şi olimpice, pentru competiţii nationale şi internaţionale;  
         3. asociaţiile judeţene pe ramuri sportive/ discipline sportive individuale, afiliate la federaţiile sportive corespondente, pentru finanţarea programelor sportive organizate în raza Municipiului Timişoara, competiţii de nivel local/regional, naţional şi nivel internaţional.

      	Art.16. În cadrul programelor "Sportul pentru toţi" şi ,,România în mişcare”, pot beneficia de finanţare din bugetul local structurile sportive/organizaţiile, care indeplinesc următoarele condiţii privind nivelul de reprezentare sportivă:
1. cluburile sportive de drept privat de pe raza Municipiului Timişoara, constituite ca persoane juridice fără scop patrimonial, non-profit,  deţinătoare ale certificatului de identitate sportivă, Asociaţia Judeţeana „Sportul pentru toţi“, Federaţia Româna „Sportul pentru Toţi“, alte organizaţii sportive, pentru proiecte/acţiuni/evenimente sportive de nivel intern şi internaţional, organizate în Timişoara, care se încadrează în scopul şi obiectivele programelor sportive menţionate;
	2. Asociaţii ori fundaţii constituite conform legii, care au cuprinse în statutele proprii  desfăşurarea de activităţi sportive, pentru proiecte/acţiuni/evenimente sportive de nivel local/ regional/naţional şi nivel internaţional organizate în Timişoara, care prezintă importanţă pentru comunitatea locală şi care se încadrează în scopul şi obiectivele programelor sportive menţionate.

2.3.Criterii şi condiţii de eligibilitate pentru structurile/ organizaţiile sportive

      	Art.17. Criteriile şi condiţiile de eligibilitate care trebuie îndeplinite cumulativ de către solicitanţi pentru accesarea finanţării din bugetul local în programele sportive de utilitate publică sunt următoarele:
a) să fie o structură sportivă recunoscută în condiţiile legii sau o instituţie/organizaţie îndreptăţită să solicite finanţarea, în condiţiile legii;
b) să facă, dacă este cazul, dovada afilierii la federaţia sportivă naţională de specialitate şi/sau la asociaţia pe ramură de sport judeţeană, după caz;
c) să facă dovada depunerii situaţiei financiare la data de 31 decembrie a anului precedent la organul fiscal competent;
d) să nu aibă obligaţii de plată exigibile din anul anterior la Municipiul Timisoara căruia îi solicită atribuirea unui contract de finanţare;
e) să nu aibă obligaţii de plată exigibile privind impozitele şi taxele către stat, precum şi contribuţiile către asigurările sociale de stat;
f) să nu se afle în litigiu cu Municipiul Timisoara căruia îi solicită atribuirea unui contract de finanţare;
g) să nu furnizeze informaţii false în documentele care însoţesc cererea de finanţare;
h) să nu se afle în situaţia de nerespectare a dispoziţiilor statutare, a actelor constitutive, a regulamentelor proprii, precum şi a legii;
i) să participe cu o contribuţie financiară de minimum 10% din valoarea totală a finanţării;
j) să nu facă obiectul unei proceduri de dizolvare sau de lichidare ori să nu se afle deja în stare de dizolvare sau de lichidare, în conformitate cu prevederile legale în vigoare;
k) să depună cererea de finanţare completă în termenul stabilit de autoritatea finanţatoare.
l) să fi respectat obligaţiile asumate printr-un alt contract de finanţare, anterior cu Municipiul Timişoara şi să nu fi comis o gravă greşeală în materie profesională, în măsura în care autoritatea finanţatoare poate aduce ca dovada mijloace probante în acest sens;
m) să depună, după caz, raport de activitate pentru anul precedent;
n) să nu aibă conturile bancare blocate conform unei hotarâri judecatoreşti definitive.

     	Art.18. Criteriile şi condiţiile de eligibilitate care trebuie îndeplinite cumulativ de către asociaţii şi fundaţii pentru accesarea finanţării din bugetul local în programele sportive ” Sportul pentru toţi” şi ,,România în mişcare” sunt următoarele:
a) să fie constituite conform legii, şi să aibe prevăzute în Statut/ actul constitutiv desfăşurarea de activităţi sportive şi/sau organizare de competiţii şi evenimente sportive; 
 b) cele cuprinse la art. 17 , punctele c) până la n).

     	Art.19. (1) Este exclus din procedura de selecţie pentru atribuirea unui contract de finanţare nerambursabilă, respectiv nu este eligibil, solicitantul care se află în oricare dintre următoarele situaţii:
a) Cererea de finanţare şi/sau documentele din dosarul de finanţare sunt depuse după termenul limită anunţat de Municipiul Timişoara;
b) Cererea de finanţare nu este semnată  în original;
c) Cererea de finanţare este completată cu activităţi/acţiuni nerelevante pentru obiectivele programului/ proiectului sportiv;
d) proiectul sportiv propus nu respectă condiţiile şi criteriile pentru finanţare menţionate la pct.2.1, 2.2, 2.3;
e) nu şi-a îndeplinit obligaţiile de plată exigibile a impozitelor şi taxelor către stat, a contribuţiilor către asigurările sociale de stat, precum şi obligaţiile către bugetul local;
f) se află în litigiu cu Municipiul Timişoara;
g) furnizează informaţii false în documentele prezentate în dosarul de finanţare depus;
h) nu prezintă dovada contribuţiei financiare proprii de minimum 10% din valoarea totală a finanţării;
i) face obiectul unei proceduri de dizolvare sau de lichidare ori se află deja în stare de dizolvare sau de lichidare, în conformitate cu prevederile legale în vigoare;
j) a comis o gravă greşeală în materie profesională sau nu şi-a îndeplinit obligaţiile asumate printr-un alt contract de finanţare nerambursabilă, anterior cu Municipiul Timişoara, în măsura în care autoritatea finanţatoare poate aduce ca dovadă mijloace probante în acest sens.
(2) Autoritatea finanţatoare are dreptul de a cere solicitanţilor prezentarea de documente care
dovedesc eligibilitatea în sensul prevederilor alin. (1), precum şi documente edificatoare care
să dovedească o formă de înregistrare ca persoană juridică sau de înregistrare/ atestare ori 
apartenenţă din punct de vedere profesional, în conformitate cu prevederile legale din 
România.

Capitolul III. Procedura de acordare a finanţării nerambursabile

      3.1. Prevederi bugetare
     	Art.20. Finanţarea activităţii sportive se realizează din bugetul local, din cap.67.02. "Cultură, recreere şi religie" (67.02.05.’’Servicii recreative şi sportive’’, 67.02.05.01- Sport), stabilit potrivit prevederilor legale referitoare la elaborarea, aprobarea, executarea şi raportarea bugetului local.
     3.2. Precizări generale privind atribuirea contractelor de finanţare nerambursabilă
     	Art.21. Atribuirea contractelor de finanţare nerambursabilă se face exclusiv pe baza selecţiei publice de proiecte în condiţiile prevăzute de Legea nr.350/2005 privind regimul finanţărilor nerambursabile din fonduri publice alocate pentru activităţi nonprofit de interes general, cu modificările şi completările ulterioare, şi de Ordinul nr.664/2018 privind finanţarea din fonduri publice a proiectelor şi programelor sportive, prin selectarea acestuia de către o comisie, cu respectarea principiilor de atribuire a contractelor de finanţare prevăzute la pct.1.5. 

 	Art.22.(1) Autoritatea finanţatoare poate organiza anual una sau mai multe sesiuni de selecţie a proiectelor/programelor sportive, în funcţie de bugetul disponibil;
(2) Numărul de participanţi la procedura de selecţie de proiecte nu este limitat;
(3) Autoritatea finanţatoare trebuie să repete procedura de selecţie de proiecte în cazul în care există un singur participant;
(4) În cazul în care în urma repetării procedurii numai un participant a depus propunerea de proiect, autoritatea finanţatoare are dreptul de a atribui contractul de finanţare nerambursabilă acestuia, în condiţiile legii.
	Art.23. (1) Selecţia proiectelor sportive depuse de solicitanţi, care întrunesc condiţiile de eligibilitate, constă în ierarhizarea acestora pe baza punctajului acordat de comisia de evaluare şi selecţie, conform grilelor de punctaj elaborate în funcţie de programul sportiv de utilitate publică în care se încadrează;
(2) Pentru domeniul ,,sport’’, un beneficiar nu poate contracta mai mult de două finanţări pe un program sportiv de utilitate publică, în decursul unui an. În cazul aplicării cu mai multe proiecte la acelaşi domeniu solicitantul trebuie să precizeze în Cererea de finanţare a fiecarui proiect ordinea de prioritate ;
(3) În cazul în care un beneficiar contractează, în cursul aceluiaşi an calendaristic, mai mult de o finanţare nerambursabilă pe un program sportiv, nivelul finanţării cumulat pe proiecte nu poate depăşi o treime din totalul fondurilor publice alocate programelor aprobate anual în bugetul local al Municipiului Timişoara.
	Art.24. Rezultatele evaluării în urma selecţiei publice de proiecte/programe sportive, precum şi sumele alocate finanţării proiectelor/programelor eligibile vor fi supuse aprobării prin hotarare de consiliu local, în condiţiile legii.

3.3 .Date limită de desfăşurare a programelor/ proiectelor/ acţiunilor sportive

     	Art.25.(1).Finanţarea programelor/proiectelor/acţiunilor sportive se aprobă pe an fiscal/bugetar, pentru activităţile/acţiunile  derulate în intervalul de la data semnării contractului de finanţare şi până la finele anului bugetar în curs pentru care se acordă finanţarea;
(2) În cazul aplicării principiului de sezonalitate, în sensul derulării procedurii de finanţare, în cadrul sezoanelor competiţionale sportive desfăşurate pe perioada a mai multor ani calendaristici la jocurile sportive în care s-a acordat finanţarea, se vor încheia contracte de finanţare secvenţiale în fiecare an fiscal.

3.4. Cofinanţare
     	Art.26.(1)Municipiul Timişoara acordă finanţări  pentru programe, proiecte şi acţiuni sportive în limita creditelor bugetare alocate cu această destinaţie;
(2) Beneficiarul finanţării trebuie să contribuie cu minimum 10% din valoarea totală de finanţare a programului/proiectului.Contribuţia beneficiarului se poate constitui din contribuţie proprie, donaţii, sponsorizări şi alte surse.

     	3.5. Etapele procedurii de selecţie de proiecte
	Art.27. Sesiunea de selecţie a proiectelor depuse de solicitanţi se va desfăşura conform Legii nr.350/2005 privind regimul finanţărilor nerambursabile din fonduri publice alocate pentru activităţi nonprofit de interes general, cu modificările şi completările ulterioare, şi Ordinului nr.664/2018 privind finanţarea din fonduri publice a proiectelor şi programelor sportive, cu următoarele etape;
a) publicarea programului anual pentru acordarea finanţărilor nerambursabile:
(1) Autoritatea  finanţatoare - Municipiul Timişoara  stabileşte  un program anual propriu pentru acordarea de finanţări pentru activitatea sportivă.
(2) Programul anual de finanţări nerambursabile se publică în Monitorul Oficial al României, Partea a VI-a, în cel mult 30 de zile de la aprobarea bugetului local al Municipiului Timişoara.
(3) Programul anual poate cuprinde una sau mai multe sesiuni de selecţie a proiectelor.
(4) Publicarea în Monitorul Oficial al României, Partea a VI-a, a programului anual pentru acordarea de finanţări nerambursabile nu creează autorităţii finanţatoare obligaţia de a efectua respectiva procedură de selecţie.
	 b) publicarea anunţului de participare:	
(1)Anunţul de participare se publică în Monitorul Oficial al României, Partea a VI-a, pe site-ul Municipiului Timişoara, respectiv în cel puţin două cotidiene locale 
(2) Anunţul de participare va cuprinde termenul limită de depunere, documentaţia necesară 
( publicat pe site-ul primăriei şi la Serviciul Relaţionare Directă cu Cetăţenii, camera 12-la informaţii);
c) depunerea proiectelor;
d) verificarea eligibilităţii, înregistrării şi a îndeplinirii criteriilor referitoare la capacitatea tehnică şi financiară;
            e) evaluarea propunerilor de proiecte;
	f) comunicarea rezultatelor;
	g) încheierea contractului sau contractelor de finanţare nerambursabilă;
	h)publicarea anunţului de atribuire a contractului sau contractelor de finanţare nerambursabilă.

	3.6. Depunerea proiectelor
 	Art.28. (1)Documentaţia de solicitare a finanţării se va depune într-un exemplar tipărit şi pe suport CD în format editabil, la sediul Primăriei Municipiului Timişoara, situată pe Bd. C. D. Loga nr. 1- Serviciul Relaţionare Directă cu Cetăţenii, camera 12, pentru structura de specialitate cu activitatea sportivă din Primărie.
(2) Depunerea documentaţiei proiectului de către solicitant  se va efectua cu respectarea următoarelor cerinţe:
a) Documentaţia de solicitare a finanţării cu propunerea de proiect are caracter ferm şi obligatoriu din punct de vedere al conţinutului şi trebuie să fie semnat, pe propria răspundere, de către reprezentanţii legali ai solicitantului sau de către o persoană împuternicită legal de acesta;
	b) Cererea de finanţare tip se completează integral şi trebuie semnata de reprezentantul legal şi de reprezentantul financiar al solicitantului;
	c) Omiterea completării unor câmpuri din formularul Cererii de finanţare sau modificarea structurii acesteia pot duce la respingerea dosarului de finanţare pe motiv de neconformitate administrativă;
	d) În vederea organizării competiţiei de selecţionare a proiectelor de sport pentru acordarea contribuţiilor financiare, documentaţia de solicitare a finanţării, prevăzuta la art.29. din Regulament, se va depune în termenul stabilit de către autoritatea finanţatoare prin anunţul de participare;
	e) Documentele transmise prin alte mijloace (e-mail, fax) decât cele indicate pentru depunere, sau transmise la alta adresa, respectiv depuse peste termenul limita indicat în anunţul de participare  nu vor fi luate în considerare şi vor fi declarate neeligibile.
Orice documentaţie de solicitare a finanţării depusă şi înregistrată după data limită de depunere, chiar dacă are data poştei anterioară datei limita,  va fi declarată neeligibilă.

	Art.29. Sunt eligibile structurile sportive şi organizaţiile care:
 a)  respectă criteriile şi condiţiile prevăzute la art.17 şi art.18; 
 b) au depus dosarul cu documentaţia de solicitare a finanţării, cu următoarele documente:
1)cerere de finanţare tip - Anexa 1.1 din Regulament cu anexele aferente; se depune un exemplar tipărit şi pe suport CD:
- Raport de activitate pe anul precedent-Anexa 1.1- a la Cererea de finanţare, cuprinând datele relevante pentru susţinerea cererii de finanţare, avizat de Direcţia pentru Sport şi Tineret Timiş; 
-Declaraţia de imparţialitate conform Legii 350/2005-Anexa 1.1-.b la Cererea de finanţare;
-Declaraţia conform Ordinului 664/2018 - Anexa 1.1-.c la Cererea de finanţare;
-Rezultate sportive obţinute/acţiuni sportive în anul competiţional anterior-Anexa 1.1-d la Cererea de finanţare ;
-Tabel nominal cu sportivii selecţionaţi în loturile olimpice, loturile naţionale de seniori/tineret/juniori/cadeţi- Anexa1.1-e la cererea de finanţare; ( pentru structuri sportive cu activitate de performanţă);
-Tabel nominal cu sportivii juniori promovaţi către structurile sportive de seniori(pentru structuri sportive cu secţii de juniori)- Anexa 1.1-f la Cererea de finanţare;
-Scopul/obiectivele/indicatorii propuşi pentru proiect - Anexa 1.1-g la Cererea de finanţare;
2)bugetul de venituri şi cheltuieli al programului/proiectului sportiv - Anexa 1.2;
3)declaraţie pe proprie răspundere disponibilitate financiară - Anexa 1.3- referitor la dovada existenţei surselor de finanţare proprii sau oferite de terţi, cu ajutorul unuia dintre documentele de mai jos: 
- contracte de sponsorizare/ donaţii;
- extras de cont, ce dovedeşte disponibilitatea financiară pentru proiect;
4)declaraţia preşedintelui/directorului structurii sportive sau organizaţiei, privind reprezentanţii legali ai structurii sportive/organizaţiei, cu atribuţii în derularea proiectului de sport; după caz, împuternicirea de către preşedintele/directorul structurii sportive/ organizaţiei a responsabilului de proiect de sport pentru derularea acestuia-Anexa 1.4;
5) curriculum vitae al  coordonatorului de proiect - Anexa 1.5; documentul trebuie să releve experienţa în domeniul derulării de proiecte sportive, calificări relevante în domeniu, precum şi experienţa în domeniul sportiv, după caz;
6) copii după statut şi actul constitutiv, precum şi modificările aduse acestora; 
7) copie după hotărârea judecătorească de înfiinţare, definitivă şi irevocabilă; copii după hotărârile judecătoreşti rămase definitive şi irevocabile prin care s-au admis modificări ale statutului şi actului constitutiv; 
8) copie după certificatul de identitate sportivă şi avizul de constituire( pentru structuri sportive);
9) copie după dovada de sediu în Timişoara; excepţie fac structuri sportive, organizaţii din alte localităţi (cluburi, federaţii naţionale,organizaţii), care organizează în Timişoara evenimente / competiţii de interes public pentru municipiul Timişoara şi România.
10) dovada afilierii la federaţia sportivă naţională de specialitate şi/sau la asociaţia pe ramură de sport judeţeană, după caz(pentru structuri sportive);
11) adeverinţă de la federaţia sportivă naţională care să ateste că activităţile/acţiunile din proiectul sportiv depus de solicitant se încadrează în sportul amator pentru seniori şi/sau la nivel de tineret/ juniori/ cadeţi (conform excepţiilor din  jurisprudenţa europeană privind ajutorul de stat), respectiv cu privire la sportivii clubului, dacă sunt sportivi profesionişti sau/şi sportivi amatori, în înţelesul art.14 din Legea nr.69/2000, (pentru programul ”Promovarea Sportului de performanţă”); 
12) copie după situaţia financiară anuală(bilanţ) la data de 31 decembrie a anului precedent, cu dovada înregistrarii la administraţia finanţelor publice;
13) certificat de atestare fiscală eliberat de Direcţia Generală Regională a Finanţelor Publice Timişoara care să ateste situaţia privind plata impozitelor şi taxelor la bugetul general consolidat, valabil la data prezentării acestuia, în original;
14) certificat de atestare fiscală eliberat de Direcţia Fiscală a Municipiului Timişoara care să ateste situaţia privind plata impozitelor şi taxelor la bugetul local, valabil la data prezentării acestuia, în original;
15) copie după certificatul de înregistrare fiscală;
16) certificat de grefă sau alt document eliberat de Judecătoria Timişoara sau altă autoritate competentă, care să ateste faptul că beneficiarii nu fac obiectul unei proceduri de dizolvare sau de lichidare ori nu se află deja în stare de dizolvare sau de lichidare, în conformitate cu prevederile legale în vigoare;
17) documente privind colaborarea sau parteneriatul cu alte autorităţi locale/centrale sau cu organizaţii guvernamentale şi neguvernamentale, dacă este cazul;
18)  alte documente considerate relevante de către aplicant în susţinerea proiectului.
Art.30. Toate documentele prezentate în copie vor fi semnate de reprezentantul legal al solicitantului  şi ştampilate cu menţiunea”conform cu originalul”;
	Art.31. Bugetul de venituri şi cheltuieli al proiectului se întocmeşte având în vedere următoarele cerinţe:
a) bugetul este corect, clar, realist privind categoriile de cheltuieli necesare şi rezonabile pentru desfăşurarea corespunzătoare a proiectului, în raport cu activităţile propuse şi obiectivele stabilite;
b) bugetul este întocmit în lei şi cuprinde toate activităţile/acţiunile din proiect, acoperite cu categorii de cheltuieli care corespund cu prevederile din Anexa de cheltuieli eligibile aprobată de Municipiul Timişoara;
c) cheltuielile sunt identificabile şi verificabile;
d) bugetul cuprinde venituri totale  defalcate pe resurse:
	I. contribuţia beneficiarului finanţării compusă din:
	-contribuţia proprie a solicitantului;
	-donaţii;
	-sponsorizări;
	-alte surse (ex. Finanţare nerambursabilă de la alte autorităţi finanţatoare).
	II. Finanţare nerambursabilă solicitată din bugetul local
e) bugetul cuprinde toate categoriile de venituri şi cheltuieli incluse în totaluri;
f) cheltuielile sunt efectuate pe perioada de desfăşurare a proiectului.

3.7. Evaluarea şi selecţia proiectelor

     	Art.32 Precizările generale privind atribuirea contractelor de finanţare nerambursabilă sunt cuprinse la pct.3.2;

3.7.1. Organizarea şi funcţionarea comisiei de analiză, evaluare şi selecţie a proiectelor
     	Art.33. (1) Analiza proiectelor de sport este efectuată de către o comisie de analiză, evaluare şi selecţie, constituită la nivelul Municipiului Timişoara, prin hotărâre de consiliu local;
(2) Comisia are în componenţă 5 membri, fiind legal întrunită în prezenţa a minim trei membri;
 (3) Şedinţele comisiei sunt conduse de un preşedinte, ales dintre membrii comisiei prin vot deschis. Preşedintele comisiei va asigura convocarea şi prezenţa membrilor comisiei, în termen de 5 zile de la data comunicării de către secretariatul comisiei a activităţilor care sunt de competenţa comisiei;
(4) la sedinţele comisiei pot participa din aparatul de specialitate al Municipiului sau din exterior, în calitate de consultanţi - specialişti:
- un consilier juridic desemnat din cadrul Serviciului Juridic;
- un economist desemnat din cadrul Direcţiei Economice;
- unul sau mai mulţi specialişti cu o experienţa de minim 3 ani de practică în domeniul sportiv, din Timişoara.
(5) Secretariatul tehnic al comisiei de analiză şi evaluare este asigurat de reprezentanţi  desemnaţi din cadrul structurii de specialitate cu activitatea sportivă din cadrul Primăriei Municipiului Timişoara; Secretariatul va prelua de la compartimentul de specialitate documentaţiile de solicitare a finanţărilor depuse de solicitanţi şi înregistrate;
(6) Fiecare membru al comisiei de analiză şi evaluare va semna o declaraţie de imparţialitate, potrivit modelului prevăzut în Anexa 1-6 din Regulament;
(7) Secretariatul verifică dosarul cu documentaţia de solicitare a finanţării pentru fiecare proiect privind întrunirea criteriilor şi condiţiilor de eligibilitate, întocmeşte şi înaintează comisiei un Raport de prezentare a programelor/ proiectelor sportive;
(8) Comisia efectuează analiza şi evaluarea programelor/ proiectelor sportive, în modul următor:
1. verifică dacă solicitanţii finanţării îndeplinesc condiţiile de participare, criteriile şi condiţii de eligibilitate, conform Cap.II-pct. 2.3;
 2. verifică dacă au fost depuse toate documentele din dosarul de solicitare a finanţării, conform art.29-pct.b), respectiv analizează conţinutul documentelor;
3. aprobă lista cu proiectele eligibile, în vederea evaluării acestora şi acordarea punctajelor pe criterii, conform grilelor de evaluare;
4.efectuează evaluarea şi notarea programelor/proiectelor eligibile, în baza punctajelor criteriilor de evaluare din grile;
5. stabileste cuantumul si categoriile de cheltuieli pentru care se va acorda contributia financiara nerambursabila pe fiecare proiect, stabilind valoarea financiara propusa pentru contractul de finantare;
6. stabileşte ierarhia proiectelor sportive pe baza punctajelor obţinute;
7. Comisia hotărăşte prin votul majorităţii simple a membrilor, selecţia finală a proiectelor analizate şi evaluate;
8.  În urma evaluării, Comisia de analiză şi evaluare întocmeste, prin secretariat, Raportul cu rezultatele selecţiei de proiecte, cu propunerile de contribuţii financiare, care va fi semnat de către membrii comisiei. 
9.Activitatea comisiei cu toate etapele de analiză, evaluare şi selecţie se va încadra în termenul stabilit prin anunţul de participare. Prelungirea termenului va fi motivat de către comisie.

3.7.2. Criterii de evaluare a proiectelor de sport
     	Art.34.(1)Toate cererile de finanţare pentru proiecte validate ca eligibile sunt supuse evaluării.     
	(2).Criteriile specifice de evaluare se aplică după următoarele grile:
I. Programul "Promovarea sportului de performanţă"şi ”Redescoperă Oina”
1. Cluburi sportive de drept privat

	Nr. crt.
	Criteriul de evaluare
	Punctaj
maxim 
 puncte

	1. 
	Cât de relevante sunt obiectivele proiectului (generale şi specifice)?
(Obiective SMART- S-specific, M-măsurabil, A-posibil de atins, 
R-realist, T-definit în timp)

	10

	2. 
	 Cât de coerente, necesare şi practice sunt activităţile/acţiunile propuse în cadrul proiectului corelate cu obiectivele stabilite?

	10

	3. 
	Experienţă anterioară în derularea proiectelor. Capacitatea de administrare a proiectului

	5

	4. 
	Competenţa solicitantului în domeniul sportiv. Existenţa cadrelor tehnice specializate în cadrul structurii sportive/organizaţiei:
1.pondere secţii cu cadre tehnice specializate-pana la 50%
2.pondere secţii cu cadre tehnice specializate-peste 50%

	

2
5

	5. 
	Categoriile de vârstă ale sportivilor în care se încadrează proiectul:
seniori
tineret/ juniori/ cadeţi- copii
	
5
10

	6. 
	Natura ramurii sportive/disciplinei sportive reprezentate în proiect:
1.olimpică (conform ultimei ediţii a Jocurilor Olimpice)
2. neolimpică
*Nota: (1) la cluburi polisportive (cu mai multe secţii) se va adiţiona pct 1+2, respectiv  pentru fiecare nivel se face media aritmetica
	

7
3

	7. 
	Anvergura proiectului. Complexitatea calendarului sportiv, nivelul competiţional la care participă secţia/secţiile clubului: 

	


	 7-a
	a) jocuri sportive-seniori: 
1. prima divizie/liga a Campionatului Naţional
2.  divizie/liga inferioară a Campionatului Naţional
3. Cupa României
4. Cupe europene
	
15
5
10
20

	7-b
	b) jocuri sportive tineret / juniori-copii: 
1. Campionatul Naţional/ Campionatul   Naţional- Liga Elitelor
2. Cupa României
       3. Competiţii internaţionale
	
10/7
7/5
10


	7-c
	c) discipline sportive individuale-seniori: probe individuale sau   pe echipe:
1.Campionatul Naţional 
2.Cupa României
3. Cupe europene/  campionate internaţionale
	

15
10
20

	 7-d
	d) discipline sportive individuale:tineret- juniori/cadeţi-copii: probe individuale sau pe echipe
1.Campionatul Naţional 
2.Cupa României
3. Campionate internaţionale
	

10/7
6/4
10

	8. 
	Anvergura evenimentelor/competiţiilor sportive organizate în raza municipiului Timişoara, după nivel de importanţă:

-nivelul regional, naţional, transfrontalier-euroregional,
 internaţional 
Nota: punctează doar pentru proiecte individuale de scurtă durată
	


5/10/15/
25


	9.
	Contribuţia în medalii adusă de clubul sportiv în campionatele naţionale/Cupa României 
Seniori
Tineret - juniori/cadeţi-copii
	

25/15
15/10

	10.
	Contribuţia în medalii adusă de clubul sportiv în competiţiile internaţionale(Jocuri Olimpice, campionate mondiale şi europene, cupe europene, alte competiţii oficiale) 
Seniori
Tineret-juniori/cadeţi –copii
	


35
20/15


	11.
	Sportivi selecţionaţi în echipele/ loturile naţionale şi olimpice pentru  participarea la Jocuri Olimpice, campionate mondiale şi europene 

Seniori
Tineret-juniori/cadeţi-copii
	


25
15/10

	12.
	Sportivi  juniori promovaţi şi asimilaţi in echipele/ secţiile de seniori
Nota: punctează doar pentru structuri de juniori
	15

	13.
	Parteneriate încheiate cu cluburi locale şi din judeţ corespondente, pentru promovarea / asimilarea sportivilor juniori
Nota: punctează doar pentru structuri de seniori

	15

	14.
	Continuitatea proiectului. În ce măsură rezultatele proiectului propus spre finanţare sunt de perspectivă pe termen mediu, lung (3-4 ani) ?

	10

	15.
	În ce măsură proiectul vizează rezultate de impact remarcabil în comunitatea locală? Gradul de atragere a spectatorilor la acţiunile sportive
	15

	16.
	Vizibilitatea proiectului, impactul mediatic(transmisii TV/ internet, presa, alte canale) şi capacitatea de a consolida imaginea Municipiului Timişoara 
-nivel naţional
-nivel european/nivel internaţional
	


10
15

	   17.
	Atragerea de parteneri şi surse de finanţare pentru contributie proprie in cuantum de peste 15% din valoarea finantarii solicitate 
	10



Nota: (1) Punctajul total al proiectului se obţine însumând punctajele pe criteriile aplicabile, după caz;   (2) Pentru a fi selectat în vederea finanţării, un proiect trebuie să întrunească un punctaj total, în cuantum minim de 65 % din punctajul total maxim care poate fi acordat prin criteriile aplicate.
I. Programele "Promovarea sportului de performanţă"şi ”Redescoperă Oina”
2. Asociaţiile judeţene pe ramură de sport/Federaţii sportive naţionale/
Organizaţii de sport
	Nr. crt.
	Criteriul de apreciere
	Punctaj
maxim
puncte

	1.
	Cât de relevante sunt obiectivele proiectului (generale şi specifice)?
(Obiective SMART- S-specific, M-măsurabil, A-posibil de atins, 
R-realist, T-definit în timp)
	10

	2.
	 Cât de coerente, necesare şi practice sunt activităţile/acţiunile propuse în cadrul proiectului corelate cu obiectivele stabilite?
	10

	3.
	Experienţă anterioară în derularea proiectelor. Capacitatea de administrare a proiectului
	5


	4.
	Competenţa solicitantului în domeniul sportiv. Existenţa cadrelor tehnice specializate în cadrul structurii sportive/organizaţiei

	5


	5.
	Categoriile de vârstă ale sportivilor în care se încadrează proiectul:
seniori
tineret/ juniori/ cadeţi- copii
	
5
10

	6.
	Natura ramurii sportive/disciplinei sportive reprezentate în proiect:
1.olimpică
2. neolimpică

	
7
3

	7.
	Anvergura şi importanţa evenimentului/competiţiei/acţiunii sportive organizate în raza municipiului Timişoara, după nivel de importanţa:
-nivelul regional, naţional, transfrontalier- euroregional, 
internaţional 
	

5/10/15/
25


	8.
	Continuitatea proiectului

	8

	9.
	În ce măsură proiectul vizează rezultate de impact remarcabil în comunitatea locală ? Gradul de atragere a populaţiei/ număr participanţi la  evenimentul/competiţia/acţiunea sportivă organizată

	15

	10.
	Vizibilitatea proiectului , impactul mediatic (transmisii TV/ internet, presa, alte canale) şi capacitatea de a consolida imaginea Municipiului Timişoara 
-nivel naţional
-nivel european/nivel internaţional

	


10
15

	11.
	Atragerea de parteneri şi surse de finanţare pentru contributie proprie in cuantum de peste 15% din valoarea finantarii solicitate 
	10



Notă: (1) Punctajul total al proiectului se obţine însumând punctajele criteriilor.
(2) Pentru a fi selectat în vederea finanţării, un proiect trebuie să întrunească un punctaj total, în cuantum minim de 65 % din punctajul total maxim care poate fi acordat.

II. Programele "Sportul pentru toţi" şi ”România în mişcare”
Structuri sportive/ asociaţii şi fundaţii
	Nr. crt.
	Criteriul de apreciere
	Punctaj
maxim 
puncte

	1.
	Cât de relevante sunt obiectivele proiectului (generale şi specifice)?
(Obiective SMART- S-specific, M-măsurabil, A-posibil de atins, 
R-realist, T-definit în timp)
	10

	2.
	 Cât de coerente, necesare şi practice sunt activităţile/acţiunile propuse în cadrul proiectului corelate cu obiectivele stabilite?
	10

	3.
	Experienţă anterioară în derularea proiectelor. Capacitatea de administrare a proiectului

	5

	4.
	Competenţa solicitantului în domeniul sportiv. Resurse umane necesare în derularea proiectului

	5

	5.
	Anvergura şi importanţa evenimentului/competiţiei/acţiunii sportive organizate în raza municipiului Timişoara, după  nivel de importanţă:
-nivelul regional, naţional, transfrontalier- euroregional, 
internaţional 

	

5/10/15/
25


	6.
	Complexitatea evenimentului: număr de acţiuni/ probe sportive, pe diferite secţiuni

	10

	7. 
	Continuitatea proiectului

	10

	8.
	Gradul de atragere a populaţiei/ număr participanţi la  evenimentul/competiţia/ acţiunea sportivă organizată/număr de beneficiari
	15

	
	1. Număr estimat de participanţi
	10

	
	2. Număr estimat de beneficiari indirecţi
	5

	9.
	Structura participanţilor pe categorii de vârstă

	30

	
	1. Copii şi tineri de vârstă preşcolară şi şcolară între 4-19 ani
	10

	
	2. Adulţi cu vârsta între 20- 50 ani 
	10

	
	3. Adulţi cu vârsta peste 50 ani
	10

	10.
	În ce măsură proiectul vizează rezultate de impact remarcabil în comunitatea locală?

	20

	
	1.Impactul asupra grupurilor ţintă şi beneficiarilor direcţi şi indirecţi 
	10

	
	2.Impactul şi rezultatele scontate sunt pozitive şi relevante pentru mediul sportiv local
	10

	11.
	Vizibilitatea proiectului
	25


	
	1. Impactul mediatic (transmisii TV/ internet, presă, alte canale) şi capacitatea de a consolida imaginea Municipiului Timişoara 
-nivel naţional
-nivel european/ nivel internaţional
	

10
15

	
	2.Gradul de exploatare a potenţialului cultural şi turistic al Municipiului Timişoara 
	10

	12.
	Atragerea de parteneri şi surse de finanţare pentru contribuţie proprie în cuantum de peste 15% din valoarea finanţării solicitate 
	10



Notă: (1) Punctajul total al proiectului se obţine însumând punctajele criteriilor.
(2) Pentru a fi selectat în vederea finanţării, un proiect trebuie să întrunească un punctaj total în cuantum minim de 65 % din punctajul total maxim care poate fi acordat.

	Art.35.(1) În cazul în care nu toate propunerile care vor întruni punctajul minim de 65% din punctajul total maxim acordat prin criteriile aplicabile, nu vor putea primi finanţare datorită limitei bugetului alocat, departajarea proiectelor se va face în ordinea punctajului obţinut; 
(2) În caz de egalitate  de punctaj departajarea se va face în funcţie de punctajul obţinut la criteriile 7 şi 8 pentru Programele "Promovarea sportului de performanţă" şi ”Redescoperă Oina” şi punctajul obţinut la criteriile 5 şi 8 pentru Programele "Sportul pentru toţi" şi ”România în mişcare”;
(3) Alocarea contribuţiilor financiare se va face în limita bugetului disponibil pentru selecţia de proiecte;
(4) Contribuţia financiară aprobată poate fi în sumă egală sau mai mică decât valoarea finanţării solicitate şi fundamentate prin bugetul de venituri şi cheltuieli al proiectului.

3.8. Comunicarea rezultatelor selecţiei de proiecte
Art.36.Comunicarea rezultatelor se face în maximum 3 zile lucrătoare de la data finalizării desfăşurării sesiunii de finanţare, prin Raportul cu rezultatele selecţiei de proiecte, afişat la avizierul structurii de specialitate din Primărie şi publicat pe site-ul Primăriei.

3.9. Contestaţii
	Art. 37. (1) Rezultatele sesiunii de finanţare pot fi contestate în termen de 3 zile lucrătoare de la data afişării si publicării rezultatului selecţiei; 
(2) Contestaţiile se depun în scris la Serviciul Relaţionare Directă cu Cetăţenii, camera 12, la sediul Primăriei Municipiului Timişoara, situată pe Bd. C. D. Loga nr. 1, pentru structura de specialitate cu activitatea sportivă din Primărie;
(3) Contestaţia formulată în scris se semnează de reprezentantul legal al contestatarului şi va conţine următoarele:
- datele de identificare;
- numărul de înregistrare a dosarului de finanţare şi titlul proiectului;
- obiectul contestaţiei; 
- motivele de fapt şi de drept, dovezile pe care se întemeiază. 
(4) Soluţionarea contestaţiilor se va realiza de către comisia de contestaţii, constituită din alţi membri decât cei care au făcut parte din comisia de analiză, evaluare şi selecţie, numită prin Dispoziţia Primarului Municipiului Timişoara;
(5) Rezultatul cu soluţia data de comisia de contestaţii este definitivă, putând fi atacată în instanţa competentă;
(6) Răspunsul la contestaţii se transmite contestatarilor în scris prin email şi ulterior prin poştă, în termen de maxim 5 zile lucrătoare de la data depunerii contestaţiei; 
(7) Comisia de contestaţii înaintează rezultatul cu soluţia dată la contestaţie structurii de specialitate, care o înaintează comisiei de analiză, evaluare şi selecţie;
(8) Comisia de analiză, evaluare şi selecţie se va întruni pentru a lua în considerare soluţionarea contestaţiilor şi pentru a modifica, dacă este cazul, Raportul cu rezultatele selecţiei de proiecte care va deveni Raport final;
(9) Raportul final cu rezultatele selecţiei de proiecte va fi afişat la avizierul structurii de specialitate din Primărie şi publicat pe site-ul Primăriei.




3.10.Aprobarea de către consiliul local a contribuţiilor financiare nerambursabile pe proiecte 
     	Art.38. Structura de specialitate din cadrul Primăriei întocmeste documentaţia pentru proiectul de hotărâre de consiliu privind aprobarea proiectelor de sport şi alocarea sumelor din bugetul local, în baza Raportului final cu proiectele câştigătoare .

3.11. Comunicări. 

     	Art.39. În termen de 15 zile de la data hotărârii de consiliu local, structura de specialitate din cadrul Primăriei comunică în scris beneficiarilor finanţărilor, actul administrativ.
     	
	Art.40. (1) Orice comunicare, solicitare, informare, notificare în legatură cu procedura de încheiere a contractelor sau derularea contractelor de finanţare nerambursabilă se va transmite de către solicitanţii finanţării sub forma de document scris; 
(2) Orice document scris trebuie înregistrat în momentul depunerii, transmiterii şi al primirii;
(3) Documentele depuse la Serviciul Relaţionare Directă cu Cetăţenii, camera 12, la sediul Primăriei Municipiului Timişoara, situată pe Bd. C.D. Loga nr. 1, vor fi în atenţia structurii de specialitate cu activitatea sportivă;
(4) Documentele transmise prin scrisoare prin poştă, telefax, poşta electronică (se aplică prevederile legale referitoare la semnătura electronică), vor fi cu confirmare de primire.
     	Art.41. Dacă în termen de 30 de zile de la data comunicării hotărârii de consiliu local care a aprobat rezultatele selecţiei, o structură sportivă nu se prezintă pentru încheierea contractului de finanţare, se consideră că oferta de finanţare din partea Municipiului Timişoara nu a fost acceptată, iar proiectele în cauză se elimină de la finanţare, locurile acestora fiind preluate de celelalte proiecte în ordinea descrescătoare a punctajului, cu încadrarea în suma disponibilizată.

  3.12.   Informare publică

	Art.42. Autoritatea finanţatoare are obligaţia de a transmite spre publicare în Monitorul Oficial al României, Partea a VI-a, un anunţ de atribuire a contractelor de finanţare nerambursabilă, nu mai târziu de 30 de zile de la data încheierii contractelor.
     	Art.43. (1) La finalul exerciţiului bugetar, autoritatea finanţatoare are obligaţia întocmirii unui raport cu privire la contractele de finanţare nerambursabilă încheiate în cursul anului fiscal, care va cuprinde programele finanţate, beneficiarii şi rezultatele contractului.
(2) Raportul va fi publicat în Monitorul Oficial al României, Partea a VI-a, precum şi pe site-ul propriu al autorităţii finanţatoare.
     	Art.44. (1) Regia Autonomă "Monitorul Oficial" are obligaţia de a publica în Monitorul Oficial al României, Partea a VI-a, anunţurile şi raportul prevăzute la art.27, art.42 şi art.43, în termen de cel mult 12 zile de la data înregistrării acestora.
(2) În cazul în care, din motive de urgenţă, autoritatea finanţatoare accelerează aplicarea procedurii de selecţie publică de proiecte  Regia Autonomă "Monitorul Oficial" are obligaţia de a publica anunţul de participare în termen de cel mult 5 zile de la data înregistrării acestuia.
     	Art.45. (1) Procedurile de alocare a sumelor de la bugetul local pentru finanţarea activităţii sportive prin contracte de finanţare semnate de către Municipiul Timişoara cu beneficiarii, precum şi rapoartele de execuţie bugetară privind finanţările activităţii sportive, constituie informaţii de interes public, potrivit dispoziţiilor Legii 544/2001 privind liberul acces la informaţiile de interes public.

Capitolul IV. Procedura privind încheierea şi derularea contractului de finanţare nerambursabilă

4.1. Încheierea contractului de finanţare nerambursabilă

     Art.46. Finanţarea se acordă în baza unui contract de finanţare nerambursabilă încheiat între autoritatea finanţatoare şi structura sportivă, în urma adjudecării proiectelor propuse spre finanţare şi admise, respectiv după aprobarea proiectelor finanţate prin hotărâre de consiliu local.
    Art.47. Contractul de finanţare nerambursabilă se încheie între Municipiul Timişoara şi solicitantul selecţionat, în termen de maxim 30 de zile de la data comunicării Hotărârii Consiliului local privind alocările de sume pentru finanţarea activităţilor/acţiunilor sportive, sub sancţiunea revocării poziţiei din anexa la hotărârea de alocare.

4.2.  Procedura privind derularea contractului de finanţare nerambursabilă
     Art.48. (1) Cheltuielile eligibile vor putea fi finanţate în baza contractului de finanţare nerambursabilă, numai în masura în care sunt justificate şi oportune şi au fost contractate în perioada executării contractului.
(2) Categoriile de cheltuieli eligibile sunt cuprinse în Anexa nr.3  la Regulament.
     Art.49. (1) Autoritatea finanţatoare şi beneficiarul pot stabili în contractul de finanţare nerambursabilă că plăţile către beneficiar să se facă în tranşe, în raport cu faza proiectului şi cheltuielile aferente, în funcţie de evaluarea posibilelor riscuri financiare, durata şi evoluţia în timp a activităţii finanţate ori de costurile interne de organizare şi funcţionare ale beneficiarului;
(2) Finanţarea pentru o tranşă aferentă unei etape următoare a programului sau proiectului se acordă numai după justificarea utilizării tranşei anterioare prin depunerea rapoartelor intermediare şi a documentelor justificative;
(3) În fiecare tranşa cu documente justificative beneficiarul va depune şi contribuţia financiară proprie de minim 10 % din valoarea tranşei.
     Art.50.  (1) Prima tranşă (avans) nu poate depăşi 30% din finanţarea acordată;
(2) Ultima tranşă din contribuţia financiară va fi achitata în baza documentelor justificative şi a raportului final al proiectului.

4.3.  Procedura de raportare şi control
     Art.51. (1)Pe parcursul derulării contractului, beneficiarii au obligaţia să prezinte structurii de specialitate din cadrul Primăriei Municipiului Timişoara următoarele raportări:
- raportări intermediare: vor fi depuse înainte de solicitarea oricărei tranşe intermediare, în vederea justificării tranşei anterioare;
- raportare finală: depusă în termen de 15 zile de la încheierea activităţii semestriale/ anuale şi va cuprinde obligatoriu justificarea cheltuielilor la nivelul întregului proiect cuprizând atât finanţarea proprie cât şi contribuţia Municipiului Timişoara.
(2)Raportările vor fi întocmite în conformitate cu Precizarile înaintate de compartimentul de specialitate din Primărie către contractantul finanţării.
     Art.52. Proiectele/programele pentru care nu s-au depus rapoartele finale în termenul stabilit prin contract nu vor obţine decontarea tranşei finale şi vor urma procedurile specifice.
     Art.53. Pentru justificarea cheltuielilor efectuate, se vor prezenta până în data de 15 decembrie ale anului financiar, documente justificative având datele de emitere în concordanţă cu perioada desfăşurării acţiunilor.
     Art.54. Autoritatea finanţatoare îşi rezervă dreptul de a face verificări, atât în perioada derulării contractului, cât şi ulterior validării raportului final.
     Art.55. Contractele de finanţare nerambursabilă vor prevedea, sub sancţiunea nulităţii, calitatea Biroului Audit din cadrul Primăriei şi a Curţii de Conturi de a exercita controlul financiar asupra derulării activităţii nonprofit finanţate din fondurile publice.
     Art.56. Regimul de gestionare a sumelor finanţate şi controlul financiar se realizează în condiţiile legii. Auditarea sumelor utilizate se va face de către compartimentele de specialitate/auditorii independenţi/comisii de evaluare. 

4.4. Sancţiuni
     	Art.57. Contractele de finanţare nerambursabilă  pot fi reziliate de plin drept, fără a fi necesară intervenţia instanţei de judecată, în termen de 10 zile calendaristice de la data primirii notificării prin care părţii în culpa i s-a adus la cunoştinţă că nu şi-a îndeplinit obligaţiile contractuale esenţiale. Notificarea va putea fi comunicată în termen de 10 zile calendaristice de la data constatării neîndeplinirii sau îndeplinirii necorespunzătoare a uneia sau mai multor obligaţii contractuale esenţiale.
     	Art.58. În cazul rezilierii contractului ca urmare a neîndeplinirii clauzelor contractuale esenţiale, beneficiarul finanţării este obligat în termen de 15 zile să returneze Municipiului Timişoara sumele primite cu titlu de contribuţie, cu excepţia sumelor care au fost deja utilizate pentru activităţile sportive desfăşurate şi justificate.
     	Art.59. Pentru sumele restituite ca urmare a rezilierii contractului beneficiarii finanţării datorează dobânzi şi penalităţi de întârziere, conform legislaţiei privind colectarea creanţelor bugetare, care se constituie în venituri ale bugetului local.

4.5.  Dispoziţii finale
          Art.60. Prezentul regulament se completeaza şi actualizează cu prevederile legale în vigoare.
    	Art.61. Prevederile regulamentului vor fi aplicate tuturor finanţărilor pentru activitatea sportivă acordata din bugetul local, pentru categoriile de beneficiari menţionati la art.7, începand cu data intrării in vigoare a hotărârii de consiliu local prin care s-a aprobat.


Cap.V. Anexe la regulament
     	Art. 62. Anexele următoare fac parte integrantă din prezentul regulament:

Anexa 1 –dosar cu documentele care susţin solicitarea de finanţare (conform art. 29):
a. Anexa 1.1-Cerere de finanţare;
b. Anexa 1.2- Bugetul de venituri şi cheltuieli al programului/ proiectului sportiv
c. Anexa 1.3- Dovada existenţei surselor de finanţare proprii sau oferite de terţi;
d. Anexa 1.4- Declarația președintelui/directorului/reprezentantului legal al structurii sportive/organizației, privind reprezentanții legali ai structurii sportive/organizaţiei, cu atribuţii în derularea proiectului de sport; după caz, împuternicirea de către preşedintele/directorul structurii sportive/ organizației a responsabilului de proiect de sport pentru derularea acestuia;
e. Anexa 1.5 - CV-ul coordonatorului de proiect;
f. Anexa 1.6 – declaraţie de imparţialitate şi confidenţialitate pentru  Comisia de selecţie şi evaluare a proiectelor sportive
g. Alte documente: conform art.29, punctele 6-18


Anexa 2-Contractul cadru de finanţare nerambursabilă cu anexe aferente
Anexa 3-Categoriile de cheltuieli





                                   Municipiul Timişoara,
	 Biroul Sport-Cultură

